Document ID: 32014R1092

A BIZOTTSÁG 1092/2014/EU RENDELETE
(2014. október 16.)
az 1333/2008/EK európai parlamenti és tanácsi rendelet II. mellékletének az édesítőszereknek bizonyos kenhető gyümölcs- vagy zöldségkészítményekben való felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.
(2)
Az élelmiszer-adalékanyagok uniós jegyzékének naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően, a Bizottság kezdeményezésére vagy kérelemre történhet.
(3)
2014. április 24-én kérelem érkezett az iránt, hogy az 1333/2008/EK rendelet II. mellékletében szereplő 04.2.5.3. („Más hasonló kenhető gyümölcs- vagy zöldségkészítmények”) élelmiszer-alkategóriába tartozó termékekben legyen engedélyezett az édesítőszerek felhasználása. Az említett kategória a 2001/113/EK tanácsi irányelvben (3) meghatározott dzsemekhez, zselékhez és marmeládokhoz hasonló kenhető gyümölcs- vagy zöldségkészítményeket foglal magában. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
(4)
A 2001/113/EK tanácsi irányelv meghatározza a dzsemek, zselék és marmeládok fogalmát. A dzsemekhez, zselékhez és marmeládokhoz hasonló, a 04.2.5.3. alkategóriában szereplő kenhető gyümölcs- vagy zöldségkészítmények tartalmazhatnak a 2001/113/EK irányelv II. mellékletében felsorolt összetevőktől eltérő összetevőket is (pl. vitaminok, ásványi anyagok és élelmiszer-aromák).
(5)
Az 1333/2008/EK rendelet II. melléklete a csökkentett energiatartalmú dzsemekben, zselékben és marmeládokban, valamint más hasonló kenhető gyümölcskészítményekben - mint például a szárítottgyümölcs-alapú, csökkentett energiatartalmú vagy hozzáadott cukor nélküli szendvicskrémekben - engedélyezi a következő édesítőszerek használatát: aszpartám (E 951), neotám (E 961) és aszpartám-aceszulfámsó (E 962).
(6)
Az engedély kiterjesztésével az említett édesítőszerek használata az összes egyéb hasonló, csökkentett energiatartalmú kenhető gyümölcs- vagy zöldségkészítményben a csökkentett energiatartalmú dzsemekben, zselékben és marmeládokban való felhasználáshoz hasonlóan történhet.
(7)
Mivel a kenhető gyümölcs- vagy zöldségkészítményeket a dzsemek, zselék és marmeládok alternatívájaként fogyasztják, az édesítőszereknek az említett készítményekben történő felhasználása nem növeli a fogyasztók expozícióját a szóban forgó anyagok tekintetében, tehát biztonsági szempontból nem aggályos.
(8)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha az ilyen frissítések valószínűsíthetően nem gyakorolnak hatást az emberi egészségre. Mivel az aszpartám (E 951), a neotám (E 961) és az aszpartám-aceszulfámsó (E 962) felhasználásának minden más hasonló, csökkentett energiatartalmú kenhető gyümölcs- vagy zöldségkészítményre való kiterjesztése az említett jegyzék olyan naprakésszé tételével jár, amely valószínűleg nem gyakorol hatást az emberi egészségre, nem szükséges kikérni az Európai Élelmiszerbiztonsági Hatóság véleményét.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 16-án.

Labels: 0
3
17